Man in die ry geskiet, glo van goud beroof  Argieffoto: Kent Williamson ŉ 50-jarige man is Donderdagmiddag ernstig gewond toe rowers op die bakkie waarin hy gereis het losgebrand het. Kapt. Kay Makhubele, provinsiale polisiewoordvoerder, het aan Maroela Media bevestig die man het van Pretoria na Primrose gereis en is aangeval kort nadat hy die N12-afrit geneem het. “Aanvallers, dit is in dié stadium nog onduidelik hoeveel, in ŉ silwer Mercedes Benz het op die man losgebrand en net aanhou skiet totdat die bakkie waarin hy gereis het uiteindelik tot stilstand gekom het. Die aanvallers het net aanhou skiet,” het Makhubele gesê. Volgens berigte op Twitter het die bakkie oorkant die Hoërskool Goudrif in Marlands, Germiston, tot stilstand gekom. Volgens Makhubele het die aanvallers toe ŉ boks, waarin daar glo goudstawe ter waarde van R5 miljoen was, van die voorste sitplek gesteel voordat hulle weer in die Mercedes Benz-motor van die toneel gevlug het. Makhubele het gesê daar is verskillende patroondoppies op die toneel aangetref. Die man is in ŉ ernstige toestand na die hospitaal gehaas. Niemand is nog in verband met die voorval in hegtenis geneem nie. Die polisie ondersoek sake van gewapende roof en poging tot moord.